Pirmsskola 6 gadi

Tēma: Drošība internetā

1. nodarbība - Internets ir lielisks

**Nodarbības atsegums**

**Plānotie bērnam sasniedzamie rezultāti**

***Bērnam veidojas priekštats par to,***

* kas ir internets un kādam nolūkam to izmanto;
* ar kādām ierīcēm var pieslēgties internetam un kuras mājās izmanto visbiežāk;
* ka var mācīties un izklaidēties, izmantojot citu ievietoto informāciju;
* kuri noteikumi un principi jāievēro drošībai tiešsaistē;
* kā atpazīt riskus, kaitīgu saturu un saziņu un kā par to ziņot.

***Bērnam sākas veidoties morālais ieradums***

* atbildīgi darboties komandā;
* ar cieņu izturēties pret komandas locekļiem;
* mācīties un izklaidēties, ievērojot drošības noteikumus tiešsaistē.

**Nodarbībā aplūkotās vērtības un tikumi**

|  |  |  |
| --- | --- | --- |
|  | **No Pirmsskolas izglītības vadlīnijām** | **Papildus no programmas “e-TAP”** |
| **Vērtības** | Darbs, kultūra | Atbildība, patiesība, harmonija |
| **Tikumi** | Atbildība, gudrība, savaldība, mērenība | Zinātkāre, spēja sadarboties |

**Atslēgvārdi:** internets, saziņa, e-pasts, mācīties, izklaide, WI-FI, ierīces, programmas, aplikācijas, noteikumi, ierobežojumi.

**Mācību materiāli:**

* planšetdatori/portatīvie datori un piekļuve internetam.

**Atslēgas jautājumi:**

1. Kā mēs izmantojam internetu ikdienā?
2. Kā mēs izmantojam internetu spēlēm/saziņai/mācībām/palīdzībai?
3. Vai tu zini noteikumus/ierobežojumus attiecībā uz interneta izmantošanu mājās vai pirmsskolā?
4. Kāpēc šādi noteikumi/ierobežojumi vajadzīgi?

Bērna un skolotāja darbības plānotā rezultāta sasniegšanai

Ierosme. Internets ir visur

Mēs droši vien izmantojam internetu katru dienu — tas ir visur! Lūdziet bērniem nosaukt veidus, kā viņi (vai citi) izmanto internetu! Jūs varat izmantot video ideju rosināšanai, piemēram, <https://youtu.be/TI0Qxix5sJc>, kurā bērni stāsta par to, ko var darīt internetā, vai arī <https://youtu.be/sIdZAKoqgKQ> par tēmu, kā internets var palīdzēt. Vai šajos video bija kaut kas pārsteidzošs?

Kolēģu komentāri:

“Bērniem ir ļoti vispārināts priekšstats par internetu. Parasti viņi uzskata, ka dators, telefons, planšete ir INTERNETS. Tāpēc bija jāsāk ar atkāpi - KĀ TU DOMĀ, KAS IR INTERNETS? Tika veicināta izpratne, ka ierīces ir tikai līdzeklis, ar kurām var pieslēgties internetam, kā arī ierīces darbojas arī bez interneta (lai arī ierobežoti).”

“Bērniem patīk video filmas, kurās citi bērni stāsta mācību vielu.”

1. aktivitāte. Interneta izmantošana

Paskaidrojiet, ka interese par internetu ir noderīga, un izstāstiet, kā internetu var izmantot! Kādi tikumi var būt vajadzīgi, lai izmantotu internetu? Sadaliet bērnus nelielās grupās un iedodiet katrai grupai atsevišķu uzdevumu, kas darāms planšetdatoros/portatīvajos datoros:

* Klausīties pasaku, piem., <http://www.pasakas.net/pasakas/spices-pasakas/kapec-banani-pieder-pertikiem/>
* Noskatīties mācību filmu "Dārzeņi" <https://www.youtube.com/watch?v=Pmqx4ErqoOs>
* Spēlēt spēli tiešsaistē, piem., izglītojošās spēles latviešu valodas apguvei: <https://maciunmacies.valoda.lv/speles/valodina/aiziet.html>
* Noskatīties izglītojošu video, piem., <https://www.tavaklase.lv/programma/lv-1-3-4-surdo/>
* Lasīt e-grāmatu, piem., Rīgas pilsētas bibliotēkā (nepieciešama bezmaksas reģistrācija) <https://3td.lv/lv?utf8=%E2%9C%93&search=&category=7>
* Izmantot *Google Maps*, lai atrastu norādes ceļam no pirmsskolas izglītības iestādes līdz tuvākajam piemineklim.

Atgādiniet, ka bērniem ne tikai jābūt zinātkāriem, bet arī jāciena grupas locekļi un jāstrādā komandā!

Kolēģu komentāri:

“Šim vecumam atbilstošāka pieeja audio pasakām ir vietne "pasakas.net", bērni neprot lietot Google Maps, interesanta bija Tava klase, jo tur var izvēlēties no 1. klases vielas, izmantoju Youtube kanāla Laukuseta2012 mācību filmas, kā arī spēli no "maciunmacies.lv"”

2. aktivitāte. Interneta izmantošana (2)

Sapulciniet bērnus un paskaidrojiet, ka internetu var izmantot dažādiem mērķiem, tas ir, lai spēlētu spēles, mācītos un atrastu palīdzību u.c! Lūdziet sašķirot 1. nodarbībā veiktās aktivitātes atbilstīgi kategorijai!

Vai bērni var izdomāt citus piemērus interneta izmantošanai spēlēm/saziņai/mācībām/palīdzībai? Kopīgi diskutējiet!

* Kādus tikumus var attīstīt aktivitātes katrā kategorijā?
* Kādi tikumi nepieciešami, lai spēlētu spēles tiešsaistē?
* Kādi tikumi nepieciešami, lai mācītos tiešsaistē?
* Kāds ir bērnu iecienītākais interneta izmantošanas veids?

Kolēģu komentāri:

“Bērni paši stāstīja un prezentēja pārējiem grupas biedriem, ko ir skatījušies, darījuši, uzzinājuši savā darba grupā. Tika secināts, ka ir spēlējušies, mācījušies, klausījušies pasaku, uzzinājuši par laukiem. Tā nonācām līdz tikumiem, kas ir nozīmīgi, lai to visu varētu un gribētu paveikt: zinātkāre, komandas darbs.”

Kopīgā noslēguma apspriede: noteikumi/ierobežojumi

Pavaicājiet bērniem, vai viņiem ir kādi noteikumi/ierobežojumi interneta izmantošanai skolā vai mājās!

* Kādi tie ir?
* Kāpēc tie varētu būt vajadzīgi?
* Vai tu vienmēr ievēro noteikumus? Kāpēc?

Atgādiniet bērniem, ka ir svarīgi ne tikai ievērot noteikumus, bet arī pārdomāt, kāda ir viņu uzvedība tiešsaistē!

Kolēģu komentāri:

 “Bija saistoša pati ideja - internets kā tikumu veicināšanas rīks. Ar aktivitātēm var nonākt pie tikumiem, kuri bija nozīmīgi nodarbībā. Tieši par tikumiem runājām pašās nodarbības beigās, un tie bija kā secinājumi, kas mums ir vajadzīgs, lai varētu lietot internetu, lai varētu tur justies droši, lai tur mums būtu interesanti, lai mēs varētu kopā strādāt.”

“Nodarbības noslēgumā vēl papildināju un rezumēju par rīkiem, ar ko var pieslēgties internetam, darbojoties ar krustvārdu mīklu no "Vaifija skolas" grāmatas 6.-7. lpp. Bērniem patika piedāvātie resursi, un tagad viņi gaida nākamo nodarbību, kur runāsim par interneta pirātiem jeb drošību internetā. Kopīgā noslēguma apspriede: Kas ir internets? Ar ko var pieslēgties internetam? Ko tas labu mums dod? Kā tas veicina mums mācīšanos, izklaidēšanos, draudzēšanos utt.? Internets ir pakalpojums, par kuru vecāki mājās maksā. Wi-Fi pieslēgumi – bezvadu internets. Bet noteikumi, ierobežojumi, drošība bija jau kā ievirze uz nākamās nodarbības tēmu. ”

**Papildmateriāli:**

* Lasāmgrāmata par internetu 5-7 gadus veciem bērniem "Vaifija skola" <https://drossinternets.lv/lv/materials/download/lasamgramata-vaifija-skola>
* Metodiskie ieteikumi darbam ar lasāmgrāmatu par internetu 5-7 gadus veciem bērniem "Vaifija skola" <https://drossinternets.lv/lv/materials/download/metodiskie-ieteikumi-darbam-ar-vaifija-skola>
* Nodarbības plāns "Iepazīstam internetu" 5-8 g.v. bērniem (no lasāmgrāmatas „Vaifija skola” metodiskā materiāla) <https://drossinternets.lv/lv/materials/download/stundu-plans-iepazistam-internetu-5-8-g-v-berniem>
* Mūsdienās ikvienam ir jāzina interneta alfabēts! Kas gan tajā ir īpašs? To uzzināsiet, skatoties īsfilmas "Vaifija interneta alfabēts", kurās Vaifijs - zēns, kurš dzīvo internetā, māca bērniem svarīgākos vārdus: <https://drossinternets.lv/lv/info/vaifija-interneta-alfabets>
* Dzejoļi par internetu <https://drossinternets.lv/lv/materials/download/dzejoli-par-internetu>